Psalm 26 (3) - www.bybelkennis.co.za
by Coen Slabber · Published 14/10/2016 · Updated 06/09/2016
Doctrines are maps and models, not mathematical formulas – Anthony Lane
26:6 – 8
Ons skuif nou van morele na Godsdienstige toewyding. Die psalmis verwerp die verkeerde waarvan ons in vers 3 – 5 gelees het, maar bring dit nou in die konteks van aanbidding. Dit is duidelik dat ons van die alledaagse wêreld met sy morele uitdagings na die godsdienstige wêreld met sy altaar, verkondiging en die Here se teenwoordigheid beweeg het. Die alledaagse wêreld word negatief gesien en die godsdienstige wêreld positief.
6Ek was my hande om my onskuld te toon, sodat ek rondom u altaar kan loop, Here
Om jou hande te was, is 'n teken van onskuld. Vir priesters is die was van hande en voete 'n reinigingsritueel ter voorbereiding van hulle rol in aanbidding. Gewone mense het hulle hande gewas ter voorbereiding om die heiligdom te nader. Om jou onskuld te behou, is jy in die posisie om saam met die gemeente na die altaar van die Here te gaan. Daar kan jy die offer bring en daarmee saam lof, gebed en danksegging.
7om 'n loflied te laat opklink en te vertel van al u wonderdade.
Een van die geleenthede om offers te bring en te aanbid, is wanneer die psalmis getuig van wat die Here in antwoord op sy gebede gedoen het. Jy kan nie hieroor stilbly nie. Wanneer die Here optree, moet die begunstigde God verheerlik deur die storie voor die mense te vertel. Dit gaan dan ook met 'n dankoffer gepaard. Die Here se wonderdade sluit die skepping van die heelal en die verlossing van Israel uit Egipte in.
8Here, ek het die huis waar U woon, lief, die woonplek van u glorieryke teenwoordigheid.
Woonplek verwys na die tabernakel, maar ook na die tempel. Dit is die plek waar die Here se eer/heerlikheid woon.